Institutul Oncologic „Prof. Dr. Ion Chiricuță” Cluj-Napoca

Institutul Oncologic „Prof. Dr. Ion Chiricuță” Cluj-Napoca (IOCN) este unul dintre cele mai importante centre oncologice din România și unul dintre primele institute medicale de profil din Europa, fiind fondat în 1929 ca „Institutul pentru Profilaxia și Tratamentul Cancerului. Este o unitate sanitară de interes public național, subordonată Ministerului Sănătății, specializată în prevenirea, diagnosticul, tratamentul și cercetarea cancerului. Institutul funcționează și ca centru de învățământ și formare pentru specialiști în oncologie. Istoric Institutul Oncologic din Cluj-Napoca a fost fondat în anul 1929 de prof. dr. Iuliu Moldovan sub denumirea de „Institutul pentru Profilaxia și Tratamentul Cancerului”. A fost unul dintre primele centre medicale oncologice din Europa și prima mare unitate de cercetare care și-a propus ca obiectiv principal studiul profilaxiei cancerului, într-o perioadă în care conceptul de prevenție era încă puțin definit. De-a lungul timpului, institutul a trecut prin mai multe etape de dezvoltare sub conducerea unor personalități medicale importante. Epoca modernă a instituției este legată în mod indisolubil de prof. dr. Ion Chiricuță (1918–1988), care a preluat conducerea în 1958. La momentul preluării, institutul avea un sediu impropriu, o bază materială precară și o activitate științifică modestă. Sub conducerea sa, institutul a cunoscut o modernizare majoră, dezvoltându-se pe plan clinic, de cercetare și de formare a specialiștilor. Începând cu anul 1990, institutul poartă numele profesorului Ion Chiricuță în semn de recunoaștere a contribuției sale decisive la dezvoltarea sa. Activitate Institutul oferă servicii complete de diagnostic și tratament oncologic (chirurgie oncologică, radioterapie, chimioterapie, terapii țintite, imunoterapie etc.) și dispune de secții de spitalizare continuă și ambulatoriu. În prezent tratează anual zeci de mii de pacienți și are aproape 600 de paturi pentru spitalizare continuă. Activitatea sa se centrează pe trei piloni principali: Tratarea pacientului oncologic Cercetare în cancerologie Formarea specialiștilor oncologi Din 2008, institutul este membru al Organisation of European Cancer Institutes (OECI), iar din noiembrie 2017 este acreditat ca „Clinical Cancer Centre” de către OECI, fiind prima și singura instituție oncologică din România cu această acreditare europeană. În 2014, institutul a găzduit la Cluj-Napoca reuniunea OECI Oncology Days and General Assembly, eveniment anual al Organisation of European Cancer Institutes. Activitatea de cercetare a institutului este susținută de structuri dedicate, între care se numără Laboratorul de Genetică, Genomică și Patologie Experimentală, Laboratorul de Radiobiologie și Biologie tumorală, Laboratorul de cercetare Anatomie Patologică și Biobancă. Activitatea didactică a institutului este legată de Universitatea de Medicină și Farmacie „Iuliu Hațieganu” din Cluj-Napoca, în cadrul acesteia funcționând la adresa IOCN discipline ale Departamentului 10 - Oncologie, între care Oncologie Radioterapie și Chirurgie Oncologică. Prevenție Institutul desfășoară și activități de prevenție oncologică prin intermediul Centrului de prevenire și control al cancerului. În cadrul acestuia sunt prezentate programe de screening pentru cancerul de col uterin și cancerul mamar, precum și obiective legate de întărirea capacității sistemului de sănătate pentru controlul cancerului la nivel național. Note